Kamu bisa jelasin ke aku soal Johor dalam bahasa melayu?

Johor (/ dʒəhɔːr /; ), juga dikenali secara rasminya sebagai Johor Darul Ta'zim, atau secara tidak rasmi Kesultanan Johor Moden, merupakan sebuah negeri di selatan Semenanjung Malaysia. Johor mempunyai sempadan darat dengan negeri-negeri di Malaysia Pahang di utara dan Melaka dan Negeri Sembilan di barat laut. Johor juga berkongsi sempadan maritim dengan Singapura di selatan dan Indonesia di barat dan timur. Johor Bahru yang terletak berhadapan dengan negara jiran berperanan sebagai ibu negeri dan pusat kegiatan ekonomi utama negeri ini, Kota Iskandar ialah pusat pentadbiran kerajaan negeri yang baharu, dan Muar berfungsi sebagai bandar diraja yang diisytiharkan oleh Sultan Johor, Sultan Ibrahim. Ibu negeri lama ialah Johor Lama sepanjang dinasti kesultanan Johor klasik. Menurut bancian setakat tahun 2015, jumlah penduduk negeri Johor ialah 3,553,600.

Johor mempunyai kepelbagaian hutan hujan tropika  serta beriklim khatulistiwa. Rupa bentuk muka bumi fizikal Johor secara amnya adalah rata, dan kawasan tanah tinggi negeri ini terdiri daripada gugusan-gugusan inselberg dan massif oleh kerana lokasinya yang terletak di kaki bukit selatan Banjaran Tanah Sari yang meliputi dari selatan Myanmar dan Thailand, dengan Gunung Ledang sebagai titik tertinggi di negeri tersebut.

Negeri ini mempunyai hubungan awal dengan kerajaan Funan berdasarkan pertukaran hadiah. Selepas jatuhnya kerajaan Funan, kebanyakan kawasan pantai Melayu jatuh di bawah kekuasaan Siam dan seterusnya Majapahit. Beberapa dekad kemudian, dengan kemunculan Kesultanan Melaka, Islam tersebar ke seluruh pelusuk Kepulauan Melayu. Selepas kejatuhan kerajaan Melaka ke tangan Empayar Portugis, saki baki kerabat diraja Melaka berangkat ke sebatang sungai di Semenanjung Tanah Melayu yang diketahui oleh penduduk tempatan sebagai Sungai Johor dan mendirikan kesultanan baru, yang menjadi Kesultanan Johor. Percubaan mereka untuk menawan semula Melaka mengakibatkan perang tiga segi antara Johor, Portugis, dan Aceh, satu lagi kesultanan yang semakin menonjol di utara Sumatera. Dengan kehadiran Syarikat Hindia Timur Belanda (VOC), Johor mengakhiri pemerintahan Portugis dan memulihkan pemerintahannya sendiri, walaupun Melaka terus dipegang oleh kuasa asing. Melalui konflik dalaman kesultanan Johor dan kehadiran Syarikat Hindia Timur Inggeris (EIC) di Semenanjung Tanah Melayu utara, perdagangan Belanda berubah daripada terlibat dalam konflik tempatan kepada segera menakluk sebahagian besar Sumatera dan menandatangani Perjanjian Anglo-Belanda pada tahun 1824 dengan Inggeris untuk mencegah konflik berlanjutan buat kali kedua.

Di bawah perjanjian ini, Kepulauan Melayu dibahagikan di bawah dua bidang kuasa; Inggeris memperoleh keseluruhan Semenanjung Tanah Melayu manakala Belanda menyerahkan Melaka sebagai pertukaran untuk British dan mengambil keseluruhan Sumatera dan wilayah lain seperti Jawa yang terletak jauh di selatan. Di bawah pemerintahan British, keutamaan diberikan kepada pendidikan dan pembangunan serta pentadbiran diraja Johor sendiri telah diperbaharui di bawah monarki gaya Inggeris. Pendudukan tiga tahun oleh Jepun dalam Perang Dunia II menghalang permodenan. Selepas perang, Johor menjadi sebahagian daripada Malayan Union sementara sebelum diletakkan ke dalam Persekutuan Tanah Melayu dengan syarat-syarat tertentu dan memperoleh kemerdekaan sepenuhnya melalui persekutuan, dan seterusnya Malaysia pada 16 September 1963.

Johor mempunyai kepelbagaian pada sudut etnik, budaya dan bahasa. Negeri ini terkenal dengan tarian tradisional zapin. Ketua negeri ialah Sultan Johor, manakala ketua kerajaan ialah Menteri Besar. Sistem kerajaan negeri Johor mengambil contoh daripada sistem parlimen Britain, dengan pentadbiran negeri dibahagikan kepada daerah-daerah pentadbiran. Sekaligus, Johor merupakan negeri pertama di Tanah Melayu yang mengamalkan sistem raja berperlembagaan seterusnya diikuti oleh negeri-negeri lain di Tanah Melayu ketika itu. Johor juga merupakan satu-satunya negeri di Malaysia yang tidak menggunakan destar sebagai alat pemakaian raja. Sebaliknya sultan menggunakan mahkota, songkok atau topi sebagai alat pemakaiannya. Islam merupakan agama rasmi sepertimana termaktub dalam Undang-undang Tubuh Kerajaan Johor pada tahun 1895, tetapi agama-agama lain boleh diamalkan secara bebas. Bahasa Melayu Johor-Riau telah diterima sebagai bahasa rasmi negeri sejak 1914 serta sebagai bahasa baku di seluruh Malaysia sehingga sekarang.

Ekonomi Johor adalah berasaskan perkhidmatan dan perkilangan.